text: Kolding fylder 750 år - få hele byens historie på to minutter
  02 august 2018 kl. 04.19
  Kolding gennem 750 år - fra kongeby og grænseby til moderne uddannelses- og handelscentrum i Sydjylland.
  Intet slot, ingen by. Byen Kolding og Koldinghus er nært forbundne historisk set og fejrer derfor fælles 750 års jubilæum i 2018. 
  Her får du et overblik over de vigtigste begivenheder i byens og slottets historie:
  1100 og 1200-tallet: Grundlæggelsen
  Grænsen mellem Danmark og hertugdømmet Slesvig lægges fast ved Kongeåen, Kolding Fjord og Kolding Å. Det gør Kolding til en vigtig handels- og grænseby. Al trafik mellem Danmark og Tyskland skal igennem her.
  Den danske konge Erik Glipping anlægger i 1268 det første Koldinghus.
  1300 og 1400-tallet: Koldinghus reddes
  Koldinghus redder livet i 1320. Man beslutter at nedlægge alle jyske kongeborge, men de to jyske kongeborge Riberhus og Koldinghus bevares.
  Konge Valdemar Atterdag indløser i 1348 det pantsatte Koldinghus hos de holstenske grever.
  1500-tallet: Chr. d. 4. på slottet
  Kong Christian d. 3. og hans dronning, Dorothea ombygger og udvider i 1536 Koldinghus til et civilt slot, der tjener som kongefamiliens vestlige residens.
  Christian d. 4. (1577-1648) opholder sig som dreng og ung i lange perioder på slottet. Da han bliver konge i 1596, opfører han Kæmpetårnet på Koldinghus.
  1600-tallet: Kongens jyske slot
  Kolding Sønderbro tjener som toldsted for eksport af stude til Tyskland og Holland. Denne eksport bringer mange mennesker og dermed velstand til Kolding.
  Efter enevældens indførsel i 1660 får de danske konger fast adresse i København og Nordsjælland. Kun sjældent bevæger de sig til Jylland, men alligevel bibeholder de Koldinghus som det eneste kongelige slot vest for Storebælt.
  1700-tallet: Flugt fra pesten
  Pesten raser i 1711 i København, og det får kong Frederik d. 4. til at flygte fra hovedstaden til Kolding.
  1800-tallet: Den store brand
  Branden i 1808 lægger Koldinghus i ruiner. Natten mellem den 29. og 30. marts udbryder der brand i en skorsten til vagtstuens kamin. Ingen mennesker mister livet under branden, som franske og spanske soldater, der opholder sig på slottet, hjælper til med at slukke. Efter branden ligger Koldinghus tilbage som ruin.
  1920'erne: Grænsen sydpå
  Den dansk-tyske grænse flyttes efter genforeningen i 1920 fra Kongeåen syd for byen til den nuværende placering godt 70 km længere sydpå.
  1930'erne: Kæmpetårnet reddes
  Resterne af Kæmpetårnet på Koldinghus truer med at styrte sammen, og der indsamles penge til at reparere det.
  1940'erne: Besættelsen
  Under besættelsen er mange tyske soldater stationeret i Kolding. Gestapo har syd- og sønderjysk hovedkvarter på Staldgården ved siden af Koldinghus.
  1970'erne: Restaurering
  Genopbygningen af Koldinghus har stået stille på grund af verdenskrig og lavkonjunktur. Men nu indledes den endelige restaurering af slottet, dristigt udført af arkitekterne Inger og Johannes Exner.
  1990'erne: Motorvej og storcenter
  Motorvejen til Esbjerg bygges. Det betyder, at Kolding ligger centralt i landets store vejkryds med motorvejsforbindelse til alle verdenshjørner. I 1993 bygges Kolding Storcenter, der med sine 120 butikker fordelt på 62.000 kvadratmeter er Jyllands største indkøbscenter.
  2018: Royal fejring
  Koldinghus og Kolding fejrer 750 års jubilæum. Dronning Margrethe og hendes to søstre, prinsesse Benedikte og dronning Anne-Marie, ankommer til Kolding i kongeskibet Dannebrog for at åbne udstillingen "Magtens Smykker" på Koldinghus og samtidigt fejre 750 års jubilæet.
  
  